钦定古今图书集成/明伦汇编/官常典/第577卷 > 贾铨
## 钦定古今图书集成/明伦汇编/官常典/第577卷 > 贾铨

按《明外史》本传：“铨字秉钧，邯郸人。永乐末进士。授刑
科给事中。寻掌科事，数有参驳。英宗践阼，既肆赦，复
命谳在京重囚，多所原宥，从铨请，推之南京。秩满，出
为大理知府。王骥征麓川，铨馈运有劳。麓川平，擢云
南左参政，仍知府事。以骥荐，还治司事。居数年，左布
政使阙，军民数万人颂铨。巡抚侯琎等亦疏请，铨遂”
得擢。土官十馀部，岁当贡马，输差发银，及海𧴩八府
民岁当输食盐米钞。至景泰初，皆积逋不能偿，铨为
言除之。治行闻，赐诰旌异。九载满入都，军民乞留，命
还任。天顺四年与梁楘等举政绩卓异。户部初缺，尚
书王翱欲擢铨。帝问李贤。贤曰：“闻其名，未见其人也。”
及是来觐，帝命贤觇之。还奏貌不称，乃以为右副都
御史，巡抚山东。寻兼抚河南。山东岁侵，请召还清军
御史。河南饥，请停征课马。皆许之。成化初，左都御史
李秉督师辽东，召铨署院事。中官唐慎等从征荆、襄
还，杖死。淮安知事谷渊自奏丐免，铨请罪之，乃付慎
等司礼监，命法司罪其从人。未几，卒官，谥恭靖。铨在
云南，治行为一时冠。比为巡抚，清静不自表暴，吏民
亦安之。